Verdagte tydens rooftog doodgeskiet | Maroela Media
Die polisie in Mpumalanga is op soek na verdagtes wat 'n plaaslike supermark in Matsulu naby Malelane in Mpumalanga beroof het. Een verdagte is tydens 'n skietery tussen die verdagtes en die polisiebeamptes doodgeskiet.
Brig. Leonard Hlathi, die waarnemende provinsiale polisiekommissaris, het gesê beamptes was Maandagoggend vroeg op patrollie in die gebied toe hulle in kennis gestel is van 'n rooftog. "Hulle het na die toneel ontplooi waar hulle swaar gewapende mans teëgekom het. Die verdagtes het op die beamptes gevuur toe hulle opgemerk is."
Die polisiebeamptes het teruggeskiet en een van die verdagtes is noodlottig gewond. "Die ander verdagtes het egter van die toneel weggekom. Beamptes het beslag gelê op twee vuurwapens, springstof en ander toerusting wat vermoedelik gebruik sou word om misdaad te pleeg."
'n Saak van sakeroof is aanhangig gemaak en die onafhanklike polisieondersoekdirektoraat (Opod) ondersoek die skietery.
Ek wil weet hoe kry die rowers dit reg om "swaar gewapen" te wees en BOONOP springstof te hê?! Waar kry hulle die springstof? Ek ruik 'n rot.